P6_TA(2007)0064

Συλλογική διασυνοριακή διαχείριση των δικαιωμάτων πνευματικής ιδιοκτησίας και των συγγενικών δικαιωμάτων για τις νόμιμες επιγραμμικές (online) μουσικές υπηρεσίες (2005/737/ΕΚ)

Ψήφισμα του Ευρωπαϊκού Κοινοβουλίου της 13ης Μαρτίου 2007 σχετικά με τη σύσταση της Επιτροπής, της 18ης Οκτωβρίου 2005, σχετικά με τη συλλογική διασυνοριακή διαχείριση των δικαιωμάτων πνευματικής ιδιοκτησίας και των συγγενικών δικαιωμάτων για τις νόμιμες επιγραμμικές (online) μουσικές υπηρεσίες (2005/737/ΕΚ) (2006/2008(INI))

Το Ευρωπαϊκό Κοινοβούλιο,

- έχοντας υπόψη τη σύσταση της Επιτροπής, της 18ης Οκτωβρίου 2005, σχετικά με τη συλλογική διασυνοριακή διαχείριση των δικαιωμάτων πνευματικής ιδιοκτησίας και των συγγενικών δικαιωμάτων για τις νόμιμες επιγραμμικές (online) μουσικές υπηρεσίες (2005/737/ΕΚ) [1] (εφεξής "σύσταση"),

- έχοντας υπόψη τη Συνθήκη περί ιδρύσεως της Ευρωπαϊκής Κοινότητας και ιδίως τα άρθρα 95 και 151 αυτής,

- έχοντας υπόψη τα άρθρα II-77 και II-82 του Χάρτη των Θεμελιωδών Δικαιωμάτων της Ευρωπαϊκής Ένωσης,

- έχοντας υπόψη το άρθρο III-181 της Συνθήκης για τη θέσπιση Συντάγματος της Ευρώπης,

- έχοντας υπόψη τις διεθνείς συμφωνίες που ισχύουν για τα δικαιώματα πνευματικής ιδιοκτησίας στον τομέα της μουσικής, και συγκεκριμένα τη Σύμβαση της Ρώμης της 26ης Οκτωβρίου 1961 περί της προστασίας των καλλιτεχνών ερμηνευτών ή εκτελεστών, των παραγωγών φωνογραφημάτων και των ραδιοφωνικών οργανισμών, τη Σύμβαση της Βέρνης περί της προστασίας των λογοτεχνικών και καλλιτεχνικών έργων, τη Συνθήκη του ΠΟΔΙ της 20ής Δεκεμβρίου 1996 για την πνευματική ιδιοκτησία, τη Συνθήκη του ΠΟΔΙ της 20ής Δεκεμβρίου 1996, για τις ερμηνείες και εκτελέσεις και τα φωνογραφήματα, καθώς και τη Συμφωνία του ΠΟΕ της 15ης Απριλίου 1994 για τα δικαιώματα πνευματικής ιδιοκτησίας στον τομέα του εμπορίου (TRIPs),

- έχοντας υπόψη την κοινοτική νομοθεσία ("κοινοτικό κεκτημένο") στον τομέα των δικαιωμάτων πνευματικής ιδιοκτησίας και των συγγενικών δικαιωμάτων που ισχύουν για τα δικαιώματα στον τομέα της μουσικής, και συγκεκριμένα την οδηγία 2006/115/EΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με το δικαίωμα εκμίσθωσης, το δικαίωμα δανεισμού και ορισμένα δικαιώματα συγγενικά προς την πνευματική ιδιοκτησία στον τομέα των προϊόντων διανοίας [2], την οδηγία 93/83/ΕΟΚ του Συμβουλίου, της 27ης Σεπτεμβρίου 1993, περί συντονισμού ορισμένων κανόνων όσον αφορά το δικαίωμα του δημιουργού και τα συγγενικά δικαιώματα που εφαρμόζονται στις δορυφορικές ραδιοτηλεοπτικές μεταδόσεις και την καλωδιακή αναμετάδοση [3], την οδηγία 2006/116/EΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τη διάρκεια προστασίας του δικαιώματος πνευματικής ιδιοκτησίας και ορισμένων συγγενών δικαιωμάτων [4] και την οδηγία 2001/29/ΕΚ του Ευρωπαϊκού Κοινοβουλίου και του Συμβουλίου, της 22ας Μαΐου 2001, σχετικά με την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας [5],

- έχοντας υπόψη το Πράσινο Βιβλίο της Επιτροπής σχετικά με το δικαίωμα δημιουργού και τα συγγενικά δικαιώματα στην κοινωνία των πληροφοριών (COM(1995)0382),

- έχοντας υπόψη το ψήφισμά του της 15ης Μαΐου 2003 σχετικά με την προστασία των καλλιτεχνών του οπτικοακουστικού τομέα [6],

- έχοντας υπόψη το ψήφισμά του της 15ης Ιανουαρίου 2004 σχετικά με το κοινοτικό πλαίσιο για τις εταιρείες συλλογικής διαχείρισης στον τομέα της πνευματικής ιδιοκτησίας και των συγγενών δικαιωμάτων [7],

- έχοντας υπόψη την ανακοίνωση της Επιτροπής της 16ης Απριλίου 2004 σχετικά με τη διαχείριση του δικαιώματος πνευματικής ιδιοκτησίας και των συγγενικών δικαιωμάτων στην εσωτερική αγορά (COM(2004)0261),

- έχοντας υπόψη το ψήφισμά του της 5ης Ιουλίου 2006 σχετικά με την εφαρμογή του κοινοτικού προγράμματος της Λισαβόνας: περισσότερη έρευνα και καινοτομία-επενδύσεις για την ανάπτυξη και την απασχόληση: Κοινή προσέγγιση [8],

- έχοντας υπόψη το ψήφισμά του της 6ης Ιουλίου 2006 σχετικά με την ελευθερία της έκφρασης στο Διαδίκτυο [9],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Νομικών Θεμάτων και τη γνωμοδότηση της Επιτροπής Πολιτισμού και Παιδείας (A6-0053/2007),

Α. λαμβάνοντας υπόψη ότι η Επιτροπή δεν ακολούθησε διαδικασία εκτεταμένων και εμβριθών διαβουλεύσεων με τους ενδιαφερόμενους φορείς και με το Κοινοβούλιο πριν από την έγκριση της σύστασης· λαμβάνοντας υπόψη ότι πρέπει να πραγματοποιηθούν διαβουλεύσεις με όλες τις κατηγορίες των δικαιούχων σχετικά με ενδεχόμενες μελλοντικές ενέργειες ρύθμισης στον τομέα αυτόν, προκειμένου να εξασφαλιστεί η δίκαιη και ισόρροπη εκπροσώπηση των συμφερόντων τους,

Β. λαμβάνοντας υπόψη ότι συνιστά απαράδεκτη παράλειψη της Επιτροπής το γεγονός ότι δεν συμπεριέλαβε το Κοινοβούλιο στην όλη διαδικασία, λαμβανομένου ιδίως υπόψη του προαναφερόμενου ψηφίσματός του της 15ης Ιανουαρίου 2004, τη στιγμή που είναι προφανές ότι η σύσταση δεν περιορίζεται σε απλή ερμηνεία ή συμπλήρωση των υφιστάμενων κανόνων,

Γ. λαμβάνοντας υπόψη ότι είναι απαράδεκτο το γεγονός ότι επελέγη προσέγγιση "χαλαρής νομοθεσίας" χωρίς προηγούμενη διαβούλευση και χωρίς την επίσημη συμμετοχή του Κοινοβουλίου και του Συμβουλίου, παρακάμπτοντας έτσι τη δημοκρατική διαδικασία, ιδίως επειδή η αναληφθείσα πρωτοβουλία έχει ήδη επηρεάσει τη λήψη αποφάσεων στην αγορά, πλήττοντας ενδεχομένως τον ανταγωνισμό και την πολιτιστική ποικιλομορφία,

Δ. λαμβάνοντας υπόψη ότι η σύσταση αποσκοπεί απλώς στη ρύθμιση της επιγραμμικής πώλησης μουσικών ηχογραφήσεων, αλλά ότι θα μπορούσε —λόγω της ασαφούς διατύπωσης— να εφαρμοστεί επίσης και σε άλλες επιγραμμικές υπηρεσίες (πχ. ραδιοτηλεοπτικές υπηρεσίες) που περιλαμβάνουν μουσικές ηχογραφήσεις· λαμβάνοντας υπόψη ότι η συνεπαγόμενη έλλειψη σαφήνειας ως προς τη δυνατότητα εφαρμογής διαφορετικών συστημάτων χορήγησης άδειας οδηγεί σε νομική ανασφάλεια και επιφέρει ζημίες ιδίως για τις επιγραμμικές υπηρεσίες ραδιοτηλεοπτικής μετάδοσης,

Ε. λαμβάνοντας υπόψη ότι υπάρχει κίνδυνος, οι κάτοχοι δικαιωμάτων που συμμορφώνονται με τη σύσταση σχετικά με τα επιγραμμικά διαδραστικά δικαιώματά τους να στερήσουν τους τοπικούς συλλογικούς διαχειριστές δικαιωμάτων (ΣΔΔ) από άλλα δικαιώματα (π.χ. αυτά που σχετίζονται με τη ραδιοτηλεοπτική μετάδοση), εμποδίζοντας κατ' αυτόν τον τρόπο τους χρήστες των εν λόγω δικαιωμάτων να αποκτήσουν δικαιώματα χρηστών για ποικίλο ρεπερτόριο από έναν και μοναδικό ΣΔΔ,

ΣΤ. λαμβάνοντας υπόψη ότι είναι απαράδεκτο το γεγονός ότι η Επιτροπή προτίθεται να εγκρίνει σύσταση σχετικά με το υφιστάμενο σύστημα δίκαιης αποζημίωσης για αναπαραγωγή για ιδιωτική χρήση, όπως αναφέρεται στο άρθρο 5, παράγραφος 2, στοιχείο β), της οδηγίας 2001/29/ΕΚ, παρακάμπτοντας ακόμη μία φορά τη δημοκρατική διαδικασία που εφαρμόζεται σε σχέση με τη ρύθμιση των δικαιωμάτων πνευματικής ιδιοκτησίας και των συγγενικών δικαιωμάτων,

Ζ. λαμβάνοντας υπόψη ότι είναι σημαντικό να αντιμετωπιστούν οι πιθανές απειλές και να εξευρεθεί εύλογη ισορροπία μεταξύ των δικαιωμάτων και των συμφερόντων των διαφόρων ενδιαφερόμενων φορέων,

Η. λαμβάνοντας υπόψη ότι η μουσική δεν αποτελεί εμπόρευμα και ότι οι συλλογικοί διαχειριστές δικαιωμάτων είναι κατά βάση μη κερδοσκοπικοί οργανισμοί, ότι η θέσπιση συστήματος βασισμένου στον ελεγχόμενο ανταγωνισμό εξυπηρετεί τα συμφέροντα όλων των δικαιούχων και την προώθηση της πολιτιστικής πολυμορφίας και της δημιουργικότητας,

Θ. λαμβάνοντας υπόψη ότι οι εθνικοί ΣΔΔ θα πρέπει να συνεχίσουν να διαδραματίζουν σημαντικό ρόλο στην παροχή στήριξης για την προώθηση νέων δικαιούχων και δικαιούχων ειδικού ρεπερτορίου, καθώς και για την προαγωγή της πολιτιστικής ποικιλομορφίας, της δημιουργικότητας και του τοπικού ρεπερτορίου, το οποίο προϋποθέτει ότι οι εθνικοί ΣΔΔ διατηρούν το δικαίωμα να επιβάλλουν κρατήσεις για πολιτιστικούς σκοπούς,

Ι. λαμβάνοντας υπόψη ότι το ισχύον δίκτυο εθνικών ΣΔΔ διαδραματίζει σημαντικό ρόλο σε ό,τι αφορά την παροχή χρηματοδοτικής στήριξης για την προώθηση νέου ευρωπαϊκού ρεπερτορίου και του ρεπερτορίου μειονοτήτων και ότι αυτό δεν πρέπει να απωλεσθεί,

ΙΑ. λαμβάνοντας υπόψη ότι ο μεγαλύτερος, αλλά ελεγχόμενος, ανταγωνισμός στον τομέα της συλλογικής διαχείρισης δικαιωμάτων πνευματικής ιδιοκτησίας και συγγενικών δικαιωμάτων στον επιγραμμικό τομέα της μουσικής μπορεί να είναι επωφελής για όλες τις πλευρές και να στηρίζει την πολιτιστική πολυμορφία, εφόσον είναι δίκαιος και διαφανής και αφορά μόνο την ποιότητα και το κόστος παροχής της συγκεκριμένης υπηρεσίας, χωρίς να επηρεάζεται η αξία των δικαιωμάτων,

ΙΒ. λαμβάνοντας υπόψη ότι επικρατεί ανησυχία σχετικά με τις δυνητικά αρνητικές επιπτώσεις ορισμένων διατάξεων της σύστασης στα τοπικά ρεπερτόρια και στην πολιτιστική πολυμορφία, δεδομένου του ενδεχόμενου κινδύνου ενίσχυσης της συγκέντρωσης των δικαιωμάτων σε μεγαλύτερους ΣΔΔ· λαμβάνοντας επιπλέον υπόψη ότι ο αντίκτυπος οποιασδήποτε πρωτοβουλίας για την εισαγωγή του ανταγωνισμού μεταξύ των διαχειριστών δικαιωμάτων για την προσέλκυση των πιο κερδοφόρων δικαιούχων πρέπει να εξεταστεί και να εκτιμηθεί σε σχέση με τις αρνητικές επιπτώσεις μιας τέτοιας προσέγγισης στους μικρότερους δικαιούχους, στους μικρομεσαίους ΣΔΔ και στην πολιτιστική ποικιλομορφία,

ΙΓ. λαμβάνοντας υπόψη ότι η δυνατότητα των δικαιούχων και των χρηστών να επιλέγουν έναν ΣΔΔ ανεξαρτήτως του κράτους μέλους όπου είναι εγκατεστημένοι πρέπει:

- να συνοδεύεται από κατάλληλα μέτρα διασφάλισης και προαγωγής της ποικιλομορφίας της πολιτιστικής έκφρασης, κυρίως μέσω της προσφοράς μεγάλων διαφοροποιημένων ρεπερτορίων στους χρήστες, δια μέσου μίας και μόνης συλλογικής εταιρείας, περιλαμβανομένων ιδίως των τοπικών και ειδικών ρεπερτορίων και συγκεκριμένα του παγκόσμιου ρεπερτορίου για υπηρεσίες ραδιοτηλεοπτικών φορέων,

- να διασφαλίζει ότι όλοι οι δικαιούχοι, ανεξαρτήτως της εθνικότητας ή του τόπου διαμονής τους ή του επιχειρηματικού μοντέλου, λαμβάνουν δίκαιο μερίδιο από τις αμοιβές με όσο το δυνατόν αμεσότερο και δικαιότερο τρόπο, καθώς επίσης πλήρη δημοκρατικά δικαιώματα να συμμετέχουν σε θέματα διακυβέρνησης στους αντίστοιχους ΣΔΔ,

- να μην επιτρέπει στους πιο κερδοφόρους δικαιούχους να ενισχύουν την κυριαρχία τους εις βάρος των λιγότερο κερδοφόρων δικαιούχων, ή εις βάρος των δικαιούχων που δημοσιεύουν τα έργα τους σύμφωνα με άδειες ελεύθερου και ανοιχτού περιεχομένου,

- να μην υπονομεύει την ισότιμη μεταχείριση όλων των δικαιούχων,

και λαμβάνοντας υπόψη ότι η ανάδυση νέων τεχνολογιών έχει εμπλουτίσει την κοινωνία παρέχοντας νέους τρόπους κατανάλωσης και διανομής μουσικών έργων και άλλων αντικειμένων με επιγραμμικό τρόπο και λαμβάνοντας υπόψη, συνεπώς, ότι πρέπει να δημιουργηθεί καθεστώς όπου θα αντικατοπτρίζονται και θα λαμβάνονται υπόψη τα συμφέροντα όλων των ενδιαφερόμενων μερών, περιλαμβανομένου του τελικού χρήστη,

ΙΔ. λαμβάνοντας υπόψη ότι το υφιστάμενο σύστημα αμοιβαίων συμφωνιών και αμοιβαίας συλλογής των αμοιβών πρέπει να διατηρηθεί, προκειμένου αφενός η εισαγωγή του ανταγωνισμού να βασιστεί στην αποδοτικότητα και την ποιότητα των υπηρεσιών που μπορούν να προσφέρουν οι ΣΔΔ και στην ποσοστιαία αναλογία που αντιπροσωπεύουν οι διοικητικές δαπάνες, αφετέρου οι χρήστες που συμμετέχουν στην επιγραμμική πώληση μουσικών ηχογραφήσεων να αποκτούν άδειες βάσει του τιμολογίου που ισχύει στη χώρα όπου θα πραγματοποιηθεί η εκμετάλλευση του δικαιώματος πνευματικής ιδιοκτησίας, λαμβάνοντας δε υπόψη ότι τα κράτη μέλη πρέπει να δημιουργούν συνθήκες νομικής ασφάλειας για τους παρόχους επιγραμμικών υπηρεσιών εκτός της απλής πώλησης μουσικών ηχογραφήσεων, σε απόλυτη συμφωνία με τους κανόνες περί διασυνοριακής αναμετάδοσης δυνάμει της οδηγίας 93/83/ΕΟΚ για τις δορυφορικές ραδιοτηλεοπτικές μεταδόσεις και την καλωδιακή αναμετάδοση, καθώς επίσης να παρέχουν τη δυνατότητα και σε άλλους τέτοιους χρήστες να αιτούνται τις απαραίτητες νόμιμες άδειες και να καταβάλλουν κανονικά δίκαιες αμοιβές σε όλες τις κατηγορίες δικαιούχων με δίκαιους, εύλογους και χωρίς διακρίσεις όρους,

ΙΕ. λαμβάνοντας υπόψη ότι θα πρέπει να διατηρηθεί το σύστημα των συμφωνιών αμοιβαίας εκπροσώπησης, καθώς παρέχει τη δυνατότητα σε όλους τους εμπορικούς και ιδιώτες χρήστες να διαθέτουν ισότιμη πρόσβαση, χωρίς διακρίσεις, στο παγκόσμιο ρεπερτόριο, διασφαλίζει την καλύτερη προστασία για τους δικαιούχους, εγγυάται ουσιαστική πολιτισμική πολυμορφία και τονώνει τον θεμιτό ανταγωνισμό στην εσωτερική αγορά,

ΙΣΤ. λαμβάνοντας υπόψη ότι οι ΣΔΔ πρέπει να είναι ελεύθεροι να παρέχουν στους εμπορικούς χρήστες που έχουν την έδρα τους σε χώρα της ΕΕ, πανευρωπαϊκές άδειες πολλαπλών ρεπερτορίων για διασυνοριακή και επιγραμμική χρήση καθώς και για χρήση μέσω της κινητής τηλεφωνίας και άλλων ψηφιακών δικτύων, εφόσον είναι σε θέση να διαχειρίζονται καταλλήλως την εκμετάλλευση των δικαιωμάτων για τα οποία χορηγείται η άδεια, λαμβάνοντας δε υπόψη ότι τέτοιες άδειες πολλαπλής εδαφικής ισχύος θα πρέπει να χορηγούνται με όρους που προέκυψαν κατόπιν δίκαιας διαπραγμάτευσης, χωρίς διακρίσεις μεταξύ των χρηστών, διασφαλίζοντας τη διαλειτουργικότητα μεταξύ των διαφορετικών τεχνολογικών πλατφορμών, ώστε οι αδειοδοτικές πρακτικές των ΣΔΔ να μην καταλήγουν σε στρεβλώσεις του ανταγωνισμού μεταξύ των διαφόρων χρηστών των δικαιωμάτων και των διαφόρων μη διαλειτουργικών τεχνολογικών μέσων μετάδοσης,

ΙΖ. λαμβάνοντας υπόψη ότι η ύπαρξη μηχανισμών ενιαίας εξυπηρέτησης, σύμφωνα με τους οποίους οι εμπορικοί χρήστες θα μπορούν να εξασφαλίζουν άδεια όσον αφορά το παγκόσμιο ρεπερτόριο για την εδαφική επικράτεια που τη χρειάζονται, σε συνδυασμό με υψηλό βαθμό προστασίας των δικαιούχων αποφεύγοντας το "forum-shopping" (χρήστες που αναζητούν ΣΔΔ που παρέχει τη φθηνότερη άδεια), θα πρέπει να είναι στο επίκεντρο της στενής συνεργασίας μεταξύ ΣΔΔ· ότι, προκειμένου να διατηρηθεί ο μηχανισμός ενιαίας εξυπηρέτησης, πρέπει να περιφρουρηθεί το υφιστάμενο σύστημα της αμοιβαίας συλλογής αμοιβών, σε συνδυασμό με υψηλό επίπεδο προστασίας των δικαιούχων, ώστε να αποτραπεί η συρρίκνωση των εσόδων, διασφαλίζοντας παράλληλα ότι δεν θα είναι δυνατή η ανάθεση ανεπιθύμητων αποκλειστικών εντολών εκπροσώπησης, επιζήμιων για τον δίκαιο ανταγωνισμό,

ΙΗ. λαμβάνοντας υπόψη, ιδίως σε σχέση με πιθανές καταχρήσεις μονοπωλίων, ότι πρέπει να βελτιωθεί η διοίκηση των ΣΔΔ μέσω της θέσπισης ενισχυμένων κανόνων για την αλληλεγγύη, τη διαφάνεια, την αποφυγή των διακρίσεων, τη δίκαιη και ισορροπημένη εκπροσώπηση κάθε κατηγορίας δικαιούχων και τη λογοδοσία, σε συνδυασμό με κατάλληλους ελεγκτικούς μηχανισμούς στα κράτη μέλη· ότι οι ΣΔΔ πρέπει να παρέχουν τις υπηρεσίες τους επί τη βάσει των τριών κεντρικών αρχών της αποτελεσματικότητας, της δικαιοσύνης και της διαφάνειας,

ΙΘ. λαμβάνοντας υπόψη ότι, στις περιπτώσεις κατά τις οποίες τα δικαιώματα τυγχάνουν συλλογικής διαχείρισης, πρέπει να θεσπίζονται στα κράτη μέλη δίκαιοι και αποτελεσματικοί μηχανισμοί επίλυσης διαφορών που να διασφαλίζουν ότι τόσο οι κάτοχοι δικαιωμάτων όσο και οι χρήστες έχουν πρόσβαση σε κάποιο μέσο επίλυσης διαφορών, υπό την επιφύλαξη του δικαιώματος όλων σε τελική δικαστική αναθεώρηση, και ότι, κατά συνέπεια, πρέπει να δημιουργηθούν δίκαιοι, αμερόληπτοι και αποτελεσματικοί μηχανισμοί επίλυσης διαφορών στα κράτη μέλη για όλους τους ενδιαφερόμενους φορείς, βάσει σαφών και σχετικών κριτηρίων,

Κ. λαμβάνοντας υπόψη ότι η Επιτροπή θα πρέπει να προβεί σε ενδελεχή αξιολόγηση των επιπτώσεων, με βάση ορθά και πλήρη στοιχεία, της ανάπτυξης και της εφαρμογής συμφωνιών και ρυθμίσεων με σκοπό την ενίσχυση των πιθανών αποτελεσμάτων και την εκτίμηση των κινδύνων της χορήγησης αδειών πολλαπλής εδαφικής ισχύος και πολλαπλών ρεπερτορίων για επιγραμμικές υπηρεσίες, στο πλαίσιο της οποίας θα συνεκτιμάται πλήρως η πολιτιστική, οικονομική και κοινωνική διάσταση,

ΚΑ. λαμβάνοντας υπόψη ότι χρειάζονται κοινά εργαλεία και συγκρίσιμες παράμετροι για τον συντονισμό των τομέων δραστηριότητας των ΣΔΔ, ώστε να βελτιωθεί η μεταξύ τους συνεργασία και να ληφθεί υπόψη η ανάπτυξη της κοινωνίας της πληροφορίας,

ΚΒ. λαμβάνοντας υπόψη ότι είναι ευπρόσδεκτη κάθε προσπάθεια τόνωσης του ανταγωνισμού στην εσωτερική αγορά και προώθησης της διεθνούς διανομής των ευρωπαϊκών μουσικών έργων, ανεξαρτήτως του ΣΔΔ που διαχειρίζεται τα δικαιώματα πνευματικής ιδιοκτησίας, λαμβανομένου υπόψη του γεγονότος ότι κάθε ρεπερτόριο, είτε είναι ευρέως γνωστό είτε όχι, θα πρέπει να τυγχάνει ισότιμης αντιμετώπισης,

ΚΓ. λαμβάνοντας υπόψη ότι, ενώ η σύσταση έχει ως στόχο να καλύψει μόνον την επιγραμμική πώληση μουσικών ηχογραφήσεων, η ευρεία διατύπωσή της καλύπτει επίσης και άλλες επιγραμμικές υπηρεσίες (όπως οι υπηρεσίες ραδιοτηλεοπτικών φορέων) οι οποίες τυγχάνει να περιλαμβάνουν μουσική από τέτοιες ηχογραφήσεις, αλλά που πλήττονται από τη νομική ανασφάλεια που δημιουργείται από τη σύσταση ως προς το ποιο αδειοδοτικό σύστημα θα ισχύει για τις εν λόγω υπηρεσίες· λαμβάνοντας επίσης υπόψη ότι οι τεχνολογικές λύσεις που πρόκειται να εφαρμοστούν στην εσωτερική αγορά πρέπει να συντελούν στη διαφάνεια και τη διαλειτουργικότητα με μορφές που θα είναι χρήσιμες για την προστασία των καταναλωτών καθώς και των δικαιούχων,

ΚΔ. λαμβάνοντας υπόψη ότι ο μεγαλύτερος ανταγωνισμός στη συλλογική διαχείριση των δικαιωμάτων πνευματικής ιδιοκτησίας και των συγγενικών δικαιωμάτων στη μουσική βιομηχανία δύναται, αν είναι θεμιτός και διέπεται από διαφάνεια, καθώς και υπό τις σωστές συνθήκες, να διασφαλίσει τη θέση των δημιουργών στην Ευρώπη (περιλαμβανομένων των τοπικών δημιουργών και των ρεπερτορίων μειοψηφίας) και να ενισχύσει την πολιτισμική πολυμορφία στην Ευρώπη,

ΚΕ. λαμβάνοντας υπόψη ότι η Επιτροπή θα πρέπει να αξιολογήσει κατάλληλες πρωτοβουλίες με σκοπό να εξασφαλισθεί στο πλατύ κοινό απρόσκοπτη πρόσβαση στα ρεπερτόρια, περιλαμβανομένων των μικρότερων ή των τοπικών ρεπερτορίων, σύμφωνα με τη Σύμβαση της Unesco για την προστασία και την προώθηση της πολυμορφίας της πολιτιστικής έκφρασης, δεδομένης της ιδιαιτερότητας της ψηφιακής εποχής, αλλά λαμβάνοντας επίσης υπόψη τις άμεσες και έμμεσες επιπτώσεις τους σε ό,τι αφορά τη γενική θέση των δημιουργών και την πολιτισμική πολυμορφία,

1. καλεί την Επιτροπή να καταστήσει σαφές ότι η σύσταση του 2005 ισχύει αποκλειστικά για τις επιγραμμικές πωλήσεις μουσικών ηχογραφήσεων και να υποβάλει το συντομότερο δυνατόν —και κατόπιν στενών διαβουλεύσεων με τα ενδιαφερόμενα μέρη— πρόταση για τη θέσπιση ευέλικτης οδηγίας-πλαίσιο από το Κοινοβούλιο και το Συμβούλιο με τη διαδικασία της συναπόφασης, με στόχο τη ρύθμιση της συλλογικής διαχείρισης των δικαιωμάτων πνευματικής ιδιοκτησίας και των συγγενικών δικαιωμάτων σε ό,τι αφορά τις διασυνοριακές, επιγραμμικές υπηρεσίες της μουσικής βιομηχανίας, λαμβάνοντας παράλληλα υπόψη τα ιδιαίτερα χαρακτηριστικά της ψηφιακής εποχής και προστατεύοντας την ευρωπαϊκή πολιτιστική πολυμορφία, τους μικρούς φορείς και τα τοπικά ρεπερτόρια επί τη βάσει της ισότιμης μεταχείρισης·

2. υπογραμμίζει ότι η βάση της διαβούλευσης της Επιτροπής με τα ενδιαφερόμενα μέρη θα πρέπει να είναι όσο το δυνατόν ευρύτερη, περιλαμβάνοντας στη συζήτησή της και όλες τις άλλες επιλογές, όχι μόνον αυτές που ορίζονται στη σύσταση και στο έγγραφο εργασίας της Επιτροπής με τίτλο "Μελέτη για μια κοινοτική πρωτοβουλία σχετικά με τη συλλογική διασυνοριακή διαχείριση των πνευματικών δικαιωμάτων" της 7ης Ιουλίου 2005·

3. κατανοεί και υποστηρίζει τις διατάξεις σχετικά με τη δυνατότητα που διαθέτουν οι δικαιούχοι να επιλέγουν συλλογικούς διαχειριστές δικαιωμάτων, να καθορίζουν τα παραχωρηθέντα επιγραμμικά δικαιώματα και τα εδαφικά όρια εφαρμογής τους, καθώς και με το δικαίωμα να αφαιρούν τα εν λόγω δικαιώματα από τον ΣΔΔ ή να τα μεταβιβάζουν σε άλλον ΣΔΔ· τονίζει τη σημασία του να λαμβάνεται υπόψη η αποτελεσματική ή μη συνεργασία μεταξύ ΣΔΔ, προκειμένου ιδίως να διαφυλάσσονται τα συμφέροντα των μικρότερων και των τοπικών δικαιούχων και, σε τελευταία ανάλυση, η πολιτισμική πολυμορφία·

4. θεωρεί επίσης ότι τα συμφέροντα των δημιουργών και συνεπώς της πολιτισμικής πολυμορφίας στην Ευρώπη θα εξυπηρετηθούν καλύτερα με την καθιέρωση θεμιτού και διαφανούς συστήματος ανταγωνισμού που αποτρέπει την προς τα κάτω συμπίεση των εισοδημάτων των δημιουργών·

5. καλεί τα κράτη μέλη και τους συλλογικούς διαχειριστές δικαιωμάτων να διασφαλίσουν τη δίκαιη εκπροσώπηση όλων των κατηγοριών δικαιούχων μεταξύ των συλλογικών διαχειριστών δικαιωμάτων και, συνεπώς, την ισόρροπη συμμετοχή στην εσωτερική διαδικασία λήψης αποφάσεων·

6. τονίζει ότι η προτεινόμενη οδηγία δεν θα πρέπει κατ' ουδένα τρόπο να πλήττει την ανταγωνιστικότητα των αντίστοιχων δημιουργικών επιχειρήσεων, την αποτελεσματικότητα των υπηρεσιών που παρέχονται από τους ΣΔΔ ή την ανταγωνιστικότητα των επιχειρήσεων που κάνουν χρήση των δικαιωμάτων —ιδίως των μικρών δικαιούχων και χρηστών— και ότι πρέπει:

- να διασφαλίζει υψηλό βαθμό προστασίας και ίση μεταχείριση των δικαιούχων,

- να διασφαλίζει, ως τμήμα του ευρωπαϊκού νομικού πλαισίου ή του κοινοτικού κεκτημένου σε σχέση με τα δικαιώματα διανοητικής ιδιοκτησίας, ότι οι νομικές διατάξεις έχουν πραγματικό, σημαντικό και επαρκή αντίκτυπο στην αποτελεσματική προστασία όλων των κατηγοριών δικαιούχων, οι οποίες πρέπει να υπόκεινται σε τακτική αξιολόγηση και, εφόσον κριθεί απαραίτητο, σε αναθεώρηση,

- να βασίζεται στην αλληλεγγύη και την επαρκή και δίκαιη ισορροπία μεταξύ των δικαιούχων στο πλαίσιο των ΣΔΔ,

- να επισημαίνει τη χρήση εναλλακτικής επίλυσης των διαφορών, ώστε να παρέχεται η δυνατότητα σε όλα τα εμπλεκόμενα μέρη να αποφύγουν παρατεταμένες και δαπανηρές νομικές διαδικασίες, διασφαλίζοντας παράλληλα τη δίκαιη μεταχείριση κατόχων και χρηστών,

- να προβλέπει τη δημοκρατική, διαφανή και υποκείμενη σε έλεγχο διακυβέρνηση των ΣΔΔ, θεσπίζοντας μεταξύ άλλων ελάχιστα πρότυπα για τις οργανωτικές δομές, τη διαφάνεια, την εκπροσώπηση, τους κανόνες διανομής των δικαιωμάτων πνευματικής ιδιοκτησίας, τον έλεγχο και τα ένδικα μέσα,

- να διασφαλίζει τη συνολική διαφάνεια των ΣΔΔ, ιδίως όσον αφορά τη βάση υπολογισμού των τιμών, τις διοικητικές δαπάνες, και τη διάρθρωση της προσφοράς και, εφόσον είναι απαραίτητο προς τούτο, να ορίζει κανόνες για τη ρύθμιση και την εποπτεία των ΣΔΔ,

- να προωθεί τη δημιουργικότητα και την πολιτιστική πολυμορφία,

- να επιτρέπει μόνο τον δίκαιο και ελεγχόμενο ανταγωνισμό, χωρίς εδαφικούς περιορισμούς, αλλά με τα απαραίτητα και κατάλληλα ποιοτικά κριτήρια για τη συλλογική διαχείριση των δικαιωμάτων πνευματικής ιδιοκτησίας και τη διατήρηση της αξίας των δικαιωμάτων,

- να αποτρέπει την προς τα κάτω συμπίεση των αμοιβών, διασφαλίζοντας ότι η χορήγηση αδειών στους χρήστες θα γίνεται βάσει της τιμής που ισχύει στη χώρα όπου θα πραγματοποιηθεί η κατανάλωση του προστατευόμενου υλικού (η αποκαλούμενη "χώρα προορισμού"), συντελώντας στην επίτευξη κατάλληλου επιπέδου αμοιβών για τους δικαιούχους,

- να διατηρεί τον πολιτιστικό και κοινωνικό ρόλο των ΣΔΔ, διασφαλίζοντας παράλληλα ότι διαχειρίζονται τους πόρους των δικαιούχων και παρέχουν υπηρεσίες στους χρήστες και στους δικαιούχους, έτσι ώστε να εξασφαλίζεται όσο το δυνατό περισσότερο η προστασία τους,

- για λόγους αποτελεσματικότητας, να προωθεί την ανταλλαγή πληροφοριών και να ορίζει ως υποχρέωση για τους εμπορικούς χρήστες και παραγωγούς να παρέχουν στους ΣΔΔ, βάσει ελεύθερης πρόσβασης, την πλήρη και ακριβή πληροφόρηση που απαιτείται προκειμένου να είναι σε θέση να προσδιορίσουν τους δικαιούχους και να διαχειριστούν ορθά τα δικαιώματά τους,

- να παρέχει στους χρήστες υψηλό επίπεδο νομικής ασφάλειας και να διατηρεί τη διαθεσιμότητα του παγκόσμιου ρεπερτορίου μέσω αδειών διαθέσιμων από οιονδήποτε ΣΔΔ εντός της ΕΕ και μέσω διαλειτουργικών τεχνολογικών πλατφορμών,

- να λαμβάνει υπόψη τα συμφέροντα των χρηστών και της αγοράς, και συγκεκριμένα να διασφαλίζει ότι οι μικρομεσαίοι χρήστες διαθέτουν επαρκή νομική προστασία και ότι, σε περίπτωση διαφορών, υπάρχουν αποτελεσματικοί και μη δαπανηροί μηχανισμοί επίλυσης διαφορών οι οποίοι δεν επιβαρύνουν τους χρήστες με υπερβολικά δικαστικά έξοδα,

- να προωθεί την ικανότητα των δικαιούχων να αναπτύξουν νέα γενιά μοντέλων συλλογικής χορήγησης αδειών για επιγραμμικές χρήσεις της μουσικής σε ολόκληρη την ΕΕ, τα οποία θα είναι περισσότερο προσαρμοσμένα στο επιγραμμικό περιβάλλον, βάσει αμοιβαίων συμφωνιών και αμοιβαίας συλλογής αμοιβών, διασφαλίζοντας παράλληλα ότι οι δικαιούχοι δεν καταχρώνται της θέσης τους προκειμένου να αποτρέψουν τη χορήγηση συλλογικών αδειών για την παροχή ολοκληρωμένων υπηρεσιών εξυπηρέτησης παγκόσμιου ρεπερτορίου,

- να αξιοποιεί τις εφαρμογές της αγοράς ανοιχτών, διαλειτουργικών τεχνολογικών μέτρων και πλατφορμών που μπορούν να προστατεύσουν τους κατόχους δικαιωμάτων, επιτρέποντας στους καταναλωτές να κάνουν φυσιολογική χρήση του νομίμου περιεχομένου που έχουν αποκτήσει με νόμιμους τρόπους και αναπτύσσοντας νέα εμπορικά μοντέλα στην κοινωνία της πληροφορίας,

- να ανταποκρίνεται ικανοποιητικά στις μελλοντικές ανάγκες μιας οργανωμένης επιγραμμικής αγοράς, χωρίς να απειλείται ο δίκαιος ανταγωνισμός και η πολιτιστική πολυμορφία ή η αξία της μουσικής,

- να λαμβάνει υπόψη τις διαφορετικές μορφές των νόμιμων επιγραμμικών μουσικών υπηρεσιών και να θεσπίζει συγκεκριμένους κανόνες για την προώθηση της ανάπτυξής τους,

- να διασφαλίζει την αποτελεσματικότητα και τη συνοχή των συστημάτων χορήγησης αδειών (π.χ. παρέχοντας τη δυνατότητα στους ραδιοτηλεοπτικούς φορείς να αποκτήσουν δικαιώματα σύμφωνα με τη νομοθεσία περί πνευματικών δικαιωμάτων του κράτους μέλους από το οποίο προέρχεται το εν λόγω πρόγραμμα) και να απλουστεύει την επέκταση των υφιστάμενων συλλογικών συμφωνιών, ώστε να συμπεριλάβουν την επιγραμμική διαδραστική διανομή υπάρχοντος περιεχομένου (π.χ. podcasting),

- να αποτρέπει την υπερβολική συγκέντρωση δυνάμεων της αγοράς και ρεπερτορίων, διασφαλίζοντας ότι δεν μπορούν να ανατεθούν αποκλειστικές εντολές εκπροσώπησης σε έναν ή σε πολύ λίγους ΣΔΔ από μείζονες δικαιούχους, διασφαλίζοντας κατ' αυτόν τον τρόπο ότι το παγκόσμιο ρεπερτόριο θα παραμείνει διαθέσιμο σε όλους τους ΣΔΔ για τη χορήγηση αδειών στους χρήστες,

- να επιτρέπει στους χρήστες να αποκτήσουν πανευρωπαϊκές άδειες από οιονδήποτε ΣΔΔ που καλύπτει το παγκόσμιο ρεπερτόριο,

- να διατηρεί το σύστημα αμοιβαίας συλλογής αμοιβών από ΣΔΔ για τα μέλη τους,

- να εισάγει ανταγωνισμό βάσει της αποτελεσματικότητας και της ποιότητας των υπηρεσιών που μπορούν να παρέχουν οι ΣΔΔ και όχι βάσει του επιπέδου αμοιβής που παρέχεται στους δικαιούχους·

7. θεωρεί επίσης ότι, προκειμένου να διασφαλιστεί η πλήρης και ολοκληρωμένη λειτουργία του συστήματος της αμοιβαιότητας προς όφελος όλων των δικαιούχων, είναι ζωτικής σημασίας το να απαγορευθεί οιαδήποτε μορφή αποκλειστικής εξουσιοδότησης μεταξύ των μεγάλων δικαιούχων και των ΣΔΔ για την απευθείας συλλογή αμοιβών σε όλα τα κράτη μέλη, καθώς αυτό θα οδηγήσει στην ταχεία εξάλειψη των εθνικών ΣΔΔ και στην υπονόμευση της θέσης του μειονοτικού ρεπερτορίου και, κατ' επέκταση, της πολιτισμικής πολυμορφίας στην Ευρώπη·

8. υποστηρίζει την ιδέα ότι οι ΣΔΔ θα πρέπει να είναι ελεύθεροι να παρέχουν σε εμπορικούς χρήστες που εδρεύουν οπουδήποτε στην Ευρωπαϊκή Ένωση άδειες πανευρωπαϊκής ισχύος και για πολλαπλά ρεπερτόρια, για την επιγραμμική χρήση του ρεπερτορίου τους (συμπεριλαμβανομένης και της χρήσης μέσω κινητής τηλεφωνίας), με βάση δίκαιους και μετά από επί μέρους διαπραγματεύσεις συμπεφωνημένους όρους, χωρίς διακρίσεις μεταξύ των χρηστών· καλεί την Επιτροπή να αξιολογήσει τις συνέπειες μιας καθολικής άδειας για επιγραμμικές υπηρεσίες και τον τρόπο με τον οποίο θα επηρεάσει την οικονομική και κοινωνική κατάσταση των δημιουργών·

9. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, καθώς και στις κυβερνήσεις και τα κοινοβούλια των κρατών μελών.

[1] ΕΕ L 276 της 21.10.2005, σ. 54.

[2] ΕΕ L 376 της 27.12.2006, σ. 28.

[3] ΕΕ L 248 της 6.10.1993, σ. 15.

[4] ΕΕ L 372 της 27.12.2006, σ. 12.

[5] ΕΕ L 167 της 22.6.2001, σ. 10.

[6] ΕΕ C 67 E της 17.3.2004, σ. 293.

[7] ΕΕ C 92 E της 16.4.2004, σ. 425.

[8] Κείμενα που εγκρίθηκαν, P6_TA(2006)0301.

[9] Κείμενα που εγκρίθηκαν, P6_TA(2006)0324.

--------------------------------------------------